b'\n_START_ARTICLE_\nAriulf\n_START_PARAGRAPH_\nAriulf je bil drugi vojvoda Spoleta, ki je vladal od leta 592 do svoje smrti, * ni znano, \xe2\x80\xa0 602._NEWLINE_Ariulf, ki je iz Spoleta obvladoval klju\xc4\x8dne to\xc4\x8dke ob Via Flaminia, ki je bila glavna povezava med Raveno in Rimom, je leta 592 presekal njeno utrjeno alternativo Via Amerina in osvojil nekaj bizantinskih mest. Zavzel je ve\xc4\x8d trdnjav v Laciju in grozil Rimu. Pape\xc5\xbe Gregor I., odrezan od Ravenskega eksarhata, je bil na veliko nezadovoljstvo ravenskega eksarha Romana prisiljen z Ariulfom podpisati separatni mir. Eksarh Roman se je namre\xc4\x8d imel za predstavnika  bizantinskega cesarja v Italiji in zato nadrejenega rimskemu pape\xc5\xbeu.  Ariulfovi uspehi so bili kretkotrajni. Eksarhova vojska je kmalu osvojila izgubljene utrdbe in Perugio in  o\xc4\x8distila cestne povezave. _NEWLINE_Po porazu je Ariulf pomagal vojvodi Arehisu I. Beneventskemu oblegati Neapelj. Zmagal je v bitki pri Camerinu, kjer se mu je po trditvah Pavla Diakona   prikazal mu\xc4\x8denec in spoletski heroj sveti Sabin. Njegova pomo\xc4\x8d ga je spodbudila, da je prestopil v katoli\xc5\xa1ko vero.'